Aeroportul Braşov a reintrat în şantier

Autor: Radu COLŢEA

„Până la sfârşitul anului va fi gata o parte importantă a lucrărilor”

Preşedintele Consiliului Judeţean Braşov, Adrian Veştea, a verificat ieri stadiul lucrărilor la cele 9 obiective din incinta aeroportului de la Ghimbav.

Contractul de lucrări a fost semnat la începutul lui 2019, în prima parte a anului constructorul a elaborat proiectul tehnic, iar Consiliul Judeţean Braşov a obţinut avizele necesare de la instituţiile abilitate şi autorizaţia de construcţie.

După ce au fost parcurse aceste etape, constructorul, respectiv SC Construcţii SA din Sibiu, a realizat organizarea de şantier.





„Cu paşi mici, din ce în ce mai siguri, ducem înainte acest proiect!”

„Pe 1 august am dat ordinul de începere a şantierului pe amplasamentul de la Ghimbav şi, conform contractului, firma constructoare are la dispoziţie 8 luni pentru realizarea clădirii energetice, a remizei PSI, a posturilor de control acces, a lucrărilor la gospodăria de apă, a parcării auto, a drumului de acces între terminal şi DJ 103C, a drumurilor tehnologice interioare, împrejmuirile şi porţile, reţelele interioare în aeroport şi platforma antisuflu. Lucrările de construcţie sunt în plină desfăşurare. Am încredere că lucrările vor fi realizate conform graficului stabilit şi că până la sfârşitul anului va fi gata o parte importantă a acestora. Cu paşi mici, din ce în ce mai siguri, ducem înainte acest proiect!”, a declarat marţi preşedintele Consiliului Judeţean Braşov, Adrian Veştea, după ce a verificat şantierul.

Contractul pentru proiectarea şi realizarea a 9 obiecte de Aeroportul Internaţional Braşov a fost semnat la începutul acestui an cu firma sibiană SC Construcţii SA Sibiu. Valoarea totală a contractului este de 34.026.900 lei, respectiv 1.232.778 lei pentru proiectare şi 32.794.122 lei pentru execuţie.







